b'\n_START_ARTICLE_\nMargaret Hamerik\n_START_PARAGRAPH_\nMargaret Elizabeth Hamerik (13. december 1867 \xe2\x80\x93 30. oktober 1942) var en USAskf\xc3\xb8dt komponist og pianist, der kom til Danmark sammen med sin mand Asger Hamerik omkring 1900 og boede der til sin d\xc3\xb8d._NEWLINE_Som 17-\xc3\xa5rig blev hun optaget p\xc3\xa5 Peabody Conservatory of Music i Baltimore med klaver som hovedfag og violin og musikteori som bifag. Direkt\xc3\xb8ren for konservatoriet, Asger Hamerik, var hendes teoril\xc3\xa6rer og i 1894 giftede de sig. Sammen fik de 4 b\xc3\xb8rn, deribland Ebbe, der blev komponist og dirigent og Gerda og Valdis, der begge blev operasangere._NEWLINE_I 1880\xe2\x80\x99erne og 1890\xe2\x80\x99erne komponerede hun i USA bl.a. en koncertouverture, som indbragte hende fakultetets sj\xc3\xa6ldne udm\xc3\xa6rkelse Diploma for Distinguished Musicianship, String-Quartet in A-major, Piano Sonata in C-minor og tre sange samt den ufuldendte opera Columbus. Hun oph\xc3\xb8rte med at komponere, da hun blev gift med Asger Hamerik, men, virkede som litter\xc3\xa6r konsulent og overs\xc3\xa6tter af musikvidenskabelige v\xc3\xa6rker af danskere til engelsk, bl.a. i 1912 svogeren Angul Hammerichs Musik-Mindesm\xc3\xa6rker fra Middelalderen i Danmark og i 1927 Knud Jeppesens doktordisputats Der Palestrinastil und die Dissonanz. Herudover var hun medlem af repr\xc3\xa6sentantskabet for Dansk Koncertforening i 25 \xc3\xa5r.'